Nariadenie Komisie (ES) č. 1359/95
z 13. júna 1995,
ktorým sa menia a dopĺňajú prílohy I a II nariadenia Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku a ktoré zrušuje nariadenie (EHS) č. 802/80
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho Spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], najmä na jeho články 9 a 12,
keďže nariadenie (EHS) č. 2658/87 zaviedlo nomenklatúru tovaru, ďalej nazývanú "kombinovaná nomenklatúra" tak, aby spĺňala zároveň požiadavky Spoločného colného sadzobníka, ako aj štatistiky o zahraničnom obchode spoločenstva;
keďže nariadenie (ES) č. 3115/94 z 20. decembra 1994, ktorým sa menia a dopĺňajú prílohy I a II nariadenia 2658/87 a ktoré nadobudlo účinnosť 1. januára 1995, zobralo do úvahy:
- zmeny požiadaviek na štatistiky a obchodnú politiku, najmä na základe rozhodnutia Rady 94/800/ES z 22. decembra 1994 o uzatváraní dohôd v mene Európskeho spoločenstva v rámci jeho kompetencií dosiahnutých v Uruguajskom kole multilaterálnych obchodných rokovaní (1986-1994) [2] a nariadenia Rady (ES) č. 3231/94 z 22. decembra 1994 o určitých opatreniach vyplývajúcich zo záverov rokovaní podľa článku XXIV:6 a ďalších opatrení potrebných na účely zjednodušenia [3],
- potrebu usporiadať a objasniť texty;
keďže s účinnosťou od 1. júla 1995 je potrebné vykonať určité colné opatrenia, konkrétne pre poľnohospodárske produkty, ktoré boli definované v rámci Uruguajského kola multilaterálnych rokovaní;
keďže by bolo vhodné, aby Komisia prijala prostredníctvom nariadenia, ktoré by sa uplatňovalo od 1. júla 1995, úplnú verziu kombinovanej nomenklatúry spolu so zodpovedajúcimi autonómnymi a zmluvnými colnými sadzbami Spoločného colného sadzobníka, ako to vyplýva z rozhodnutia 94/800/ES a nariadenia (ES) č. 3231/94, ako aj z ostatných opatrení prijatých Radou alebo Komisiou [4];
keďže nariadenie (EHS) č. 802/80 [5], zmenené a doplnené nariadením (EHS) č. 2723/90 [6], zaradilo určité výrobky ako maslo pod podpoložku 04050010 kombinovanej nomenklatúry; keďže toto zaradenie už nie je v súlade s novou štruktúrou položky č. 0405 kombinovanej nomenklatúry, ktorá tvorí prílohu tohto nariadenia; keďže je preto potrebné zrušiť nariadenie (EHS) č. 802/80;
keďže opatrenia ustanovené v tomto nariadení sú v súlade so stanoviskom Sekcie colnej a štatistickej nomenklatúry Výboru pre Colny kódex,
PRIJALA TOTO NARIADENIE:
Článok 1
Prílohy I a II nariadenia (EHS) č. 2658/87 sa týmto nahrádzajú prílohami tohto nariadenia.
Článok 2
Týmto sa zrušuje nariadenie (EHS) č. 802/80.
Článok 3
Toto nariadenie nadobúda účinnosť dňa 1. júla 1995.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 13. júna 1995.